Vikipediyada bu ad-soyadlı digər şəxslər haqqında da məqalələr var; bax: Oqtay Əliyev.

**Oqtay Vidadi oğlu Əliyev** (19 iyun 1968, İrəvan – 22 mart 2023, Saray, Abşeron rayonu) — O, televiziya prodüseri, rejissor idi. O, həmçinin 2020-ci ildə "Azərbaycan Respublikasının əməkdar mədəniyyət işçisi" fəxri adına layiq görülmüşdü.

Həyatı
------

Əliyev Oqtay Vidadi oğlu 19 iyun 1968-ci ildə İrəvan şəhərində doğuldu. 1975–1985-ci illər İrəvan şəhəri M. F. Axundov adına orta məktəbi bitirdi. 1987–1992-ci illər Azərbaycan Dövlət İncəsənət İnstitutunun "kino və dram rejissoru" fakültəsində təhsil almışdır.

1983–1985-ci ildə Cəfər Cabbarlı adına İrəvan Dövlət Azərbaycan Dram Teatrında rejissor köməkçisi işləyib. 1989–1994-cü illərdə Bakı şəhər Mədəniyyət idarəsində rejissor vəzifəsində çalışıb. 1993-cü ildə Azərbaycan televiziyasında "Virtuoz" adlı layihənin prodüseri olmuşdur.

1990-cı ildə "Ər və arvad" (Mar Bayciyev), "Molla Nəsirəddin və Əzrayıl", "Gəlin, açıq danışaq, lap açıq", "Əkizlərin nağılı" (Panço Pançiyev) pyeslərinin və bir sıra əlamətdar bayramların quruluşçu rejissoru olmuş, ssenarilərini yazıb. 1995-ci ildə A. P. Çexovun "Məmurun ölümü" əsəri əsasında çəkilmiş "Kiçik leytenant" filminin baş prodüseri olub. 1997-ci ildə Space tv-də yayımlanan "Korifey", "Həftə çal-çağırı", "İşdən sonra" verlişlərinin müəllifi və baş prodüseri olmuşdur.

1998-ci ilin oktyabr ayının 5-də yaradılan "SOY production" şirkətinin təsisçisi və prezidenti idi. "Ən yaxşı ssenariyə görə" I Audiovizual festival, Bakı- 2001, "Ən yaxşı animasiya işinə görə" III Beynəlxalq Audiovizual festival Bakı- 2003 mükafatlarını qazanmışdır.

O, "Biz +" jurnalının təsisçisi idi. O, həmçinin 2020-ci ildə "Azərbaycan Respublikasının əməkdar mədəniyyət işçisi" fəxri adına layiq görülmüşdü.

Ailəsi
------

Xalq artist Vidadi Əliyevin və xalq artisti Elmira İsmayılovanın övladı, əməkdar artist Dilarə Əliyevanın həyat yoldaşı, Elçin Əlibəylinin qardaşı idi.

Onun Aytən və Banu adında iki qızı var idi.

Ölümü
-----

Oqtay Əliyev 22 mart 2023-cü ildə 54 yaşında yol qəzasında öldü. Oqtay Əliyevin idarə etdiyi "Lexus Lx470" markalı avtomobil yolun hərəkət hissəsindən çıxaraq aşıb. Qəza nəticəsində Oqtay Əliyev ölmüş, avtomobildə olan xalq artisti Mehriban Zəki və əməkdar artist Dilarə Əliyeva isə yüngül xəsarətlər almışdır.

Televiziya fəaliyyəti
---------------------

### Müəllif və Baş prodüser kimi

* "Həftə çal-çağırı" — Space tv
* "İşdən sonra" — Space tv
* "Zarafatyana" – ANS
* "Çal-çağır" – ATV
* "Qırmızı xətt" – ABA
* "Qərib filmlər" – ABA
* "Yeni ulduz" (Pop idol) beynəlxalq musiqi yarışması — ATV
* "Xalq ulduzu" milli musiqi yarışması- ATV
* "Kim kimdir?" (İntuition) beynəlxalq layihə — ATV
* "Çal-çağır şou"- ATV
* "Burada və indi"- ATV
* "Yalan doğru" (Detector show) beynəlxalq layihə- Space tv
* "Zəhmətkeş ulduzlar"- Space tv
* "Gülmək qadağandır" – ATV
* "Yuxunuz şirin olsun"- Space tv
* "Cehiz"- ATV
* "Səs verməyin"- ATV
* "Şou +" – Space tv
* "Cer-cehiz"- ATV
* "Söz oyunu" – ATV
* "Günaydın"- Space tv
* "Belə yaxşıdır"- ATV
* "Tamamla"- ATV

### Baş prodüser kimi

* "Sirr" teleserialı- ATV
* 3 bacı (film, 2012-2014) (bədii serial) — Space tv
* "Miras" teleserialı- ATV
* "Qayınanamız" teleserialı- ATV
* Hoqqa (film, 2017)

Filmoqrafiya
------------

1. 3 bacı (film, 2012-2014) (bədii serial) - *baş prodüser, layihə rəhbəri, rol: münsif*
2. Həyat, deyəsən, gözəldir (film, 2022) (tammetrajlı bədii film) - *aktyor*

İstinadlar
----------

1. 1 2  .
2. ↑  .
3. ↑  "KİV əməkdaşlarına fəxri adlar verildi". 2023-03-24 tarixində arxivləşdirilib. İstifadə tarixi: 2023-03-24.
4. ↑  ""30 illik evliliyimizdə bunu ilk dəfə edəcəyik" - Dilarə Əliyeva". 2023-03-24 tarixində arxivləşdirilib. İstifadə tarixi: 2023-03-24.
5. ↑  "Oqtay Əliyev qəzada vəfat etdi". 2023-03-25 tarixində arxivləşdirilib. İstifadə tarixi: 2023-03-22.